Často kladené otázky (FAQ): Výzva MoF – 3/ 2025


1. Plánujeme projekt inštalácie fotovoltických zariadení (FVZ) s výkonom 0,93 MW. Inštalované FVZ ako obnoviteľný zdroj energie bude dodávať elektrickú energiu pre vlastnú spotrebu, v čase keď okamžitá spotreba EE bude menšia ako okamžitá výroba EE vo fotovoltickom zariadení, bude prebytok EE dodávaný do distribučnej sústavy. Je takýto projekt oprávnený?

Výzva MoF-- 3/2025  je zameraná na výrobu využiteľnej formy energie (najmä teplo, chlad, elektrina) z obnoviteľných zdrojov energie v súlade s čl. 41 ods. 1 nariadenia 
o skupinových výnimkách s cieľom zvýšenia počtu účinných systémov centralizovaného zásobovania teplom a zníženia spotreby primárnych energetických zdrojov pri výrobe elektriny a tepla. Predaj elektriny do siete nie je predmetom podpory.

2. Oprávnené projekty podľa F.3 – je oprávneným projektom aj modernizácia resp. rekonštrukcia distribučných sietí v rámci systémov CZT?  Pri merateľných ukazovateľoch pre F.3 sú spomenuté len nové rozvody. Výška a intenzita pomoci je pevne daná, nebude sa dať uplatniť prepočet podľa likvidnej medzery? Ktoré projekty pre veľký podnik budú mať NFP na úrovni 30%?

Modernizácia resp. rekonštrukcia rozvodov tepla nie je oprávnená. Keďže sa podporujú len také rozvody tepla, do ktorých sa dodáva teplo z OZE alebo teplo z odpadového tepla platí pre veľký podnik intenzita 45%. Iný spôsob podpory výzva neumožňuje.

3. Plánujeme vyrábať chlad a odpadové teplo z výroby chladu chceme pomocou tepelného čerpadla využiť v rámci systému CZT. Je takýto projekt oprávnený? Môžu tepelné čerpadlá využívať odpadové teplo alebo len OZE?
Podpora využitia odpadového tepla je možná len ako VÚ KVET. Tepelné čerpadlo, ktoré bude využívať odpadové teplo, nebude prostredníctvom výzvy 3/2025 podporené.

4. Je v rámci výzvy oprávnený projekt rekonštrukcie existujúceho zariadenia na výrobu tepla z biomasy za nový, s vyššou účinnosťou? Výroba tepla z biomasy je z pohľadu vykazovania emisií skleníkových plynov CO2 neutrálna a výmenou zastaralého kotla na biomasu za nový s vyššou účinnosťou síce nie je možné preukázať úsporu emisií skelníkových plynov, ale úsporu primárneho paliva áno, čo je z pohľadu pozitívneho dopadu na ŽP a zdroje biomasy prínosné. 
Takýto projekt nie je oprávnený. Oprávnené sú projekty "na výstavbu zariadení na výrobu využiteľnej formy energie z obnoviteľnej energie s výnimkou bioplynu". Bolo by možné nahradiť existujúci kotol na biomasu novým kotlom na biomasu, ale náklady, ktoré súvisia s demontážou existujúceho kotla nie sú oprávnené. V takomto prípade by sa úspora skleníkových plynov mohla vypočítať z úspory zemného plynu. Pri demontáži starého kotla má totiž podnikateľ na výber, či si ako náhradu nainštaluje kotol na zemný plyn bez pomoci z verejných zdrojov alebo kotol na biomasu s pomocou verejných zdrojov.

5. Je v rámci výzvy oprávnený projekt výstavby nového zariadenia na výrobu tepla z biomasy ako náhrada za zemný plyn s podmienkou preukázania, že biomasa bude plniť kritériá udržateľnosti pre biomasu v zmysle požiadaviek Smernice o podpore využívania OZE ? Týmto spôsobom je predmetná aktivita definovaná aj v Taxonómii udržateľných aktivít, máme za to, že uvedený projekt by mal byť oprávnený - prosíme o potvrdenie. 
Takýto projekt považujeme za oprávnený.

6. Môže subjekt v rámci jednej žiadosti podať žiadosť na viacero zariadení na výrobu tepla z OZE na viacerých okruhoch v rámci jednej lokality (okruhy nie sú fyzicky prepojené, nachádzajú sa však v rámci jednej lokality - napríklad sídliska alebo mestskej časti, predstavujú jednu cenovú lokalitu a sú zahrnuté pod jedno povolenie na podnikanie v tepelnej energetike)? 
Žiadateľ môže podať takýto projekt, mal by však zvážiť riziko, že kvôli nedostatku na niektorom okruhu môže byť zamietnutý celý projekt. Je to však možnosť, ako dosiahnuť/ prekročiť limit požadovanej dotácie v minimálnej výške 300 tis. EUR.

7. Projektový zámer geotermálny vrt , vyvedenie výkonu vrtu do plynovej kotolne CZT, prepojenie ďalších dvoch kotolní pre využitie tepla, KGJ na pohon čerpadiel vrtu. Viem tento projekt financovať s tejto výzvy vrátane geotermálneho vrtu ?
Projekt je možné z výzvy financovať len čiastočne. Rozvody tepla, do ktorých sa dodáva iné teplo ako teplo z OZE alebo odpadové teplo nie je možné podporiť. KGJ na zemný plyn tiež nie je možné podporiť. Podpora je možná len pre využitie geotermálnej energie na výrobu tepla/chladu.

8. Rekonštruujem zdroj plynovej kotolne a VU KVET ( KGJ + tepelné čerpadlo elektrické), aby som efektívne využil výkon a chod v letných mesiacoch potrebujem nový teplovod vyvedenie výkonu do druhej kotolne. Teplovod na prepojenie je oprávnený náklad ?
Vo výzve je oprávnený len taký rozvod tepla, do ktorého je dodávané teplo z OZE 
a odpadového tepla.

9. Fotovoltický park do 5MWp el. energia na výrobu vodíka , primiešavanie vodíka do distribučnej siete SPP , spaľovanie plynu s primiešaním vodíka v kotolniach CZT. Je tento projekt oprávnený ?
V tejto výzve nie je výroba obnoviteľného vodíka oprávnená.

10. Je stanovená nejaká metodika výpočtu pre tepelné čerpadlá pre stanovenie podielu vyrobeného tepla z OZE a z podpornej energie, alebo je to na audítorovi?
Platia všeobecne záväzné právne predpisy alebo požiadavky uvádzané v európskych smerniciach, ak tieto nie sú ešte transponované do národnej legislatívy. Pre výpočet tepla/chladu z OZE sa použije Príloha VII Smernice Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov a Delegované nariadenie Komisie (EÚ) 2022/759 zo 14. decembra 2021, ktorým sa mení príloha VII k smernici Európskeho parlamentu a Rady (EÚ) 2018/2001, pokiaľ ide o metodiku výpočtu množstva energie z obnoviteľných zdrojov používanej na chladenie a diaľkové chladenie (https://eur-lex.europa.eu/legal-content/SK/TXT/?uri=CELEX:32022R0759).
.

11. Je možné v prípade zdroja založeného na využívaní primárnej geotermálnej energie uvažovať o intenzite pomoci na úrovni 45 %, alebo je nutné počítať len s 30 % v dôsledku kombinácie s kogeneráciou, ktorá využíva zemný plyn?
Kombinovanú výrobu elektriny a tepla s využitím zemného plynu nie je možné podporiť. V rámci aktivity F3 je možné podporiť len rozvody tepla, do ktorých sa teplo dodáva z OZE alebo z odpadového tepla. Keďže sa teplo z kombinovanej výroby s využitím zemného plynu nepovažuje za odpadové teplo, nie je v rámci výzvy 3/2025 možné podporiť rozvod tepla, ktorý je opísaný v otázke.
12. Je v prípade aktivity F.1 oprávneným výdavkom inštalácia ekonomizéra k existujúcemu kotlu (samostatne merané ako odpadové teplo)?

V rámci aktivity F1 je v súvislosti s odpadovým teplom možné podporiť len  výstavbu zariadenia KVET, ktoré využíva odpadové teplo ako vstupné médium (napr. ORC cyklus). Ekonomizér nie je predmetom podpory.

13. Podmienka: Príjemca je povinný predložiť najneskôr ku dňu ukončenia realizácie aktivít projektu „Zmluvu o dodávke a odbere tepla (prípadne Zmluva o dodávke energií alebo energetických médií)“, ktorá je uzatvorená s odberateľom, alebo koncovým odberateľom alebo konečným spotrebiteľom (iným ako je Príjemca). V prípade ak ide o Príjemcu (vodné elektrárne), tak majú možnosť predložiť tzv. „Vyhlásenie akým spôsobom bude elektrina použitá“ (napr. predaj na burze...). Ide o porušenie podmienky, ak by Príjemca vytvorenú energiu využíval iba vo svojom výrobnom procese?
Výzva nie je určená na samospotrebu u výrobcu. Na takýto účel je pre niektoré podniky možné využiť pripravovanú výzvu z Programu Slovensko. 

14. Je v rámci aktivity F.1. Investičné projekty pre OZE oprávnená výmena existujúceho zariadenia na výrobu tepla z OZE za nové?  Z definície výzvy „projekty na výstavbu zariadení na výrobu využiteľnej formy energie  z obnoviteľnej energie“ mi totiž nie je jasné, aké aktivity zahŕňa pojem „výstavba zariadení“, resp. aké parametre musí zariadenie spĺňať voči súčasnému stavu (navýšenie výkonu, zníženie emisií CO2, zvýšenie účinnosti).

Áno, je možné nahradiť existujúce zariadenie novým, ale demontáž existujúceho zariadenia nebude možné započítať medzi oprávnené výdavky.

15. Výzva ako aj jej príloha č. 4 HVaVK definuje kritéria pre aktivitu F.2. nasledovne:
„príspevok projektu k cieľom Modernizačného fondu vyjadrený pomerom celkových oprávnených investičných nákladov na realizáciu projektu PUCIN [EUR] a inštalovaného výkonu zariadenia na výrobu elektriny z obnoviteľných zdrojov energie, ktoré sa bude modernizovať PUW [MW/rok]:
PUCIN/ PUW → MIN [EUR/MW]“
Čo sa započítava do výpočtu celkový inštalovaný výkon celej vodnej elektrárne? Alebo iba inštalovaný výkon modernizovanej časti vodnej elektrárne?

Započítava sa len inštalovaný výkon modernizovanej časti vodnej elektrárne.

16. „projekty na skladovanie elektrickej energie, ak sa poskytuje spoločným projektom výroby využiteľnej formy energie z obnoviteľnej energie a skladovania (za elektromerom), kde oba prvky sú súčasťou jednej investície alebo ak je skladovanie spojené s existujúcim zariadením na výrobu obnoviteľnej energie. Skladovacia zložka každoročne absorbuje 75 % svojej energie z priamo pripojeného zariadenia na výrobu obnoviteľnej energie. Všetky investičné zložky (výroba a skladovanie) sa považujú za jeden integrovaný projekt na overenie súladu so stropmi stanovenými v článku 4 nariadenia o skupinových výnimkách. Rovnaké pravidlá sa uplatňujú na skladovanie tepla/chladu priamo spojené so zariadením na výrobu energie z obnoviteľných zdrojov, a to podľa č. 41 ods. 1a nariadenia o skupinových výnimkách“  
Je správne uvažovať, že 75 % znamená minimálnu kapacitnú požiadavku na veľkosť úložiska energie, definovanú v kWh/MWh, teda množstvo energie, ktoré musí byť úložisko schopné prijať z priamo pripojeného OZE zdroja v priebehu jedného roka? Je správne uvažovať, že nakoľko energia bude v OZE zdroji vyrábaná pribežne, a zároveň môže byť aj odoberaná, táto podmienka sa bude vyhodnocovať rozdielom na vstupe a výstupe zo zariadenia a postačuje ak bude splnené to, že počas roka cez toto zariadenie prúdilo min. 75% energie vyrobenej v pripojenom zdroji OZE za rok? (teda, napr. OZE vyrobí 100 MWh za rok, teda cez sklad energie a jeho merače musí prejsť min. 75 MWh/rok?, alebo je to myslené tak, že ak by zdroj OZE bol s inštalovaným výkonom 100 MW, tak sklad energie musí mať min. 75MW)?  

Aspoň 75% skladovanej energie musí pochádzať z pripojeného zariadenia na výrobu z OZE. 25% môže akumulovať z iného zdroja energie. Nie je definovaná minimálna kapacita úložiska v porovnaní s pripojeným zariadením na výrobu energie z OZE.
V úložisku nemôže byť uložených viac ako 25% energie z iného zdroja než predradeného zdroja OZE. Čím menej sa bude ukladať z predradeného OZE zdroja, tým menej sa môže uložiť z iného zdroja. Vyhodnocujú sa bilancie za kalendárny rok.

17. Výzva v bode D. písm. e) hovorí o tom, že účelom pomoci je výstavba rozvodov (k tomu prislúcha definícia uvedená v bode B), v bode F.3 výzva hovorí, že oprávnené sú investície „na výstavbu, rozšírenie a modernizáciu energetických (distribučných) sietí v rámci systémov CZT“. Je oprávnená na podporu v rámci výzvy rekonštrukcia a modernizácia existujúcich rozvodov zameraná na zvyšovanie ich energetickej efektívnosti a zvyšovanie inteligencie CZT  (bez pripájania zdrojov tepla/ chladu a nových odberateľov)?

Modernizácia existujúcich rozvodov zameraná na zvyšovanie ich energetickej efektívnosti a zvyšovanie inteligencie CZT  (bez pripájania zdrojov tepla/ chladu a nových odberateľov) nie je v rámci výzvy oprávnená. 

18. Je výzva 3/2025 zameraná na výstavbu fotovoltických elektrárni?  
Cieľom výzvy 3/20025 je podpora investícií do zariadení na výrobu využiteľnej formy energie (najmä teplo, chlad, elektrina) z obnoviteľných zdrojov energie v súlade s čl. 41 ods. 1 nariadenia o skupinových výnimkách s cieľom zvýšenia počtu účinných systémov centralizovaného zásobovania teplom a zníženia spotreby primárnych energetických zdrojov pri výrobe elektriny a tepla. To všetko s cieľom zlepšenia energetickej efektívnosti v súlade s článkom 10d, odsek 2 smernice EU ETS.
Ak nebude elektrina z fotovoltickej elektrárne použitá na prevádzku systémov centralizovaného zásobovania tepla/chladu, ktoré spĺňajú alebo budú spĺňať definíciu účinného systému, projekt nebude v rámci výzvy 3/2025 oprávnený.
19. Žiadateľ spĺňa podmienku oprávnenosti žiadateľa a aktuálne prevádzkuje kotolňu - centrálny zdroj tepla – zariadení fungujúcich na báze zemného plynu. Je v rámci tejto výzvy možné podporiť inštaláciu zariadenia na výrobu využiteľnej formy energie z obnoviteľnej energie (s výnimkou bioplynu), ktoré by bolo inštalované už v prevádzkovanej kotolni a tvoril by „doplnok k existujúcim technológiám“? Alebo je potrebné zriadiť nový centrálny zdroj/kotolňu, v rámci ktorej by všetky zariadenia pracovali na báze OZE?

Zariadenie na výrobu tepla z OZE je možné inštalovať do existujúcej kotolne. Oprávnené budú len výdavky, ktoré súvisia s inštaláciou zariadenia na výrobu tepla 
z OZE.

20. Je možné na základe výzvy zrealizovať aj prieskumný vrt?

Na financovanie prieskumných vrtov sú k dispozícii finančné prostriedky z Programu Slovensko. 

21. Výmena existujúceho kotla na spaľovanie biomasy za nový – energeticky účinnejší kotol na spaľovanie biomasy?  
Takýto projekt nie je vylúčený, ak sa teplo dodáva do systémov CZT. Upozorňujeme však, že voči iným projektom môže byť znevýhodnený pri kritériu "Príspevok projektu k cieľom Modernizačného fondu vyjadrený pomerom celkových oprávnených investičných nákladov na realizáciu projektu PUCIN [EUR] a zníženia emisií skleníkových plynov PUCO2 [tCO2/rok]".

